郓州溪堂诗
唐·韩愈

帝奠九㙻，有叶有年。有荒不条，河岱之间。及我宪考，一收正之。视邦选侯，以公来尸。公来尸之，人始未信。公不饮食，以训以徇。孰饥无食，孰呻孰叹。孰冤不问，不得分愿。孰为邦蟊，节根之螟。羊很狼贪，以口覆城。吹之喣之，摩手拊之。箴之石之，膊而磔之。凡公四封，既富以彊。谓公吾父，孰违公令。可以师征，不宁守邦。公作溪堂，播播流水。浅有蒲莲，深有葭苇。公以宾燕，其鼓骇骇。公燕溪堂，宾校醉饱。流有跳鱼，岸有集鸟。既歌以舞，其鼓考考。公在溪堂，公御琴瑟。公暨宾赞，稽经诹律。施用不差，人用不屈。溪有蘋菰，有龟有鱼。公在中流，右诗左书。无我斁遗，此邦是庥。